**Резюме**

**на отчета за дейността на служебното ръководство на Министерство на земеделието и храните**

**І. Важни положителни инициативи по време на мандата на служебното правителство:**

1. Изготвен и одобрен е „Списък с храните, обект на хранително банкиране“. С одобряването му са създадени условия за привеждане в действие на измененията, направени в Закона за данъка за добавена стойност и в Закона за храните. От една страна е осигурена възможност на нуждаещи се лица да получават безвъзмездно хранителни стоки, а от друга дарителите на тези продукти да ползват данъчни облекчения.

2. Стартирана е инициатива за извършване на проучване на пазара с цел установяване на евентуален двойствен стандарт в качеството на храни под една и съща търговска марка. Започнало е и сравнителното проучване на храни, които се предлагат на пазара в ЕС и у нас под една и съща търговска марка. Тази инициатива е в резултат на извършено проучване от няколко държави от Централна Европа (страните от Вишеградската четворка) и повдигнатия дебат на високо равнище в Европейския съюз.

3. На заседание на Европейската комисия Република България взе участие в изготвянето на документа, имащ за цел да допринесе за установяване на законодателна рамка на ниво ЕС за регулиране на нелоялните търговски практики.

4. МЗХ направи свои предложения и активно участва в дискусиите за бъдещето на Общата селскостопанска политика на ЕС.

5. Финализиран е слой „Постоянно затревени площи” за 2017 г. след разглеждане и издаване на заповеди по част от постъпилите в периода 01.09.2016 г. - 31.01.2017 г. искания.

6. Предадени са окончателно актуализирани данни от Системата за идентификация на земеделските парцели (СИЗП) на Държавен фонд „Земеделие” (ДФЗ) с цел извършване на финална оторизация и плащания на площ за 2016 година.

7. Поддържа се регистърът на земеделските стопани, където към 20.04.2017 г. са регистрирани/пререгистрирани над 92 000 земеделски стопани.

8. Реализирана е обществена поръчка за актуализация на софтуерната среда за обработка на правни основания за кампания 2017 г. Данните за цялата страна - 4 624 землища са преминали необходимите проверки и обработки, и са заредени в Интегрираната система за администриране и контрол (ИСАК).

9. Приключена е обработката на събраните данни от проведените изследвания на пчеларството и птицевъдството в България през 2016 година. Събрани са и предварителни данни за селскостопанските животни, земеделските култури, плодовете, зеленчуците и лозята. Резултатите са публикувани.

10. Възложена е обществена поръчка за създаване на информационна система за агростатистика (ИСАС), с която ще се създадат условия за въвеждане, контрол и обработка на данните, както и подготовка на валидиран файл в изпълнение на изисквания на Регламент (ЕО) № 1166/2008 и сключеното споразумение с Евростат. След приемане на системата отдел „Агростатистика“ ще разполага с инструмент за въвеждане на събраните данни от изследването на структурата на земеделските стопанства през 2016 година. Ще бъдат реализирани изискванията от над 10 регламента от европейското законодателство за земеделска статистика.

11. Актуализиран е съставът на екипа на МЗХ за Българското председателство на Съвета на ЕС през 2018 г. Изготвен е проект на бюджетна прогноза за нуждите на МЗХ за този период. Стартирана е процедура по актуализация на приоритетите на Председателството в областта на земеделието и рибарството. Започна подготовката на проекти на програми за събитията, които ще се проведат в България по време на Председателството.

12. Проведени са множество срещи на ръководството на МЗХ с браншови организации, неправителствени организации и производители с цел очертаване на краткосрочните приоритети, непосредствени задачи и решение на проблеми в съвместното сътрудничество. Проведени са заседания на работни групи с представители на браншови организации и компетентни държавни институции във връзка с изменения в Наредба № 7 от 2015 г. за прилагане на мярка 10 „Агроекология и климат“ и Наредба № 4 от 2015 г. за прилагане на мярка 11 „Биологично земеделие“. Проведени са консултативни съвети в секторите „Плодове и зеленчуци“, „Тютюн“ и „Рибарство“.

13. Проведени са работни срещи с представители на Държавен фонд „Земеделие” за разработване на указания по подмярка 4.2. „Инвестиции в преработка/маркетинг на селскостопански продукти“ и подмярка 4.1 „Инвестиции в земеделски стопанства“ с цел своевременно решаване на възникнали казуси и недопускане на забавяне.

14. Създадени са оптимални условия за провеждане на кампания 2017 г. по директни плащания.

15. За периода 27.01-15.03.2017 г. са изплатени следните суми:

- 127 817 875 лв. - субсидии по схемите и мерките за директни плащания на площ;

- 89 143 158 лв. по Програма за развитие на селските региони (ПРСР) 2014-2020 г.;

16. Взети са решения за стартиране на прием по девет схеми на държавни помощи с общ бюджет в размер на 12 785 000 лв.

17. Изплатени са средства на местните инициативни групи, които имат сключено споразумение за изпълнение на стратегия за „Водено от общностите местно развитие” (ВОМР) по подмярка 19.4. Одобрени са бюджетите за 2016 г. и са издадени индивидуални заповеди за тридесет и седем Местни инициативни групи (МИГ). Одобрени са бюджетите за 2017 г. Предстои издаване на индивидуални заповеди на тридесет и девет местни инициативни групи.

18. Предприети са мерки, свързани с изплащане на помощта на земеделските стопани с частични плащания, и на такива, на които не са направени плащания по „Помощ под формата на отстъпка от стойността на акциза върху газьола, използван в първичното селскостопанско производство“ за 2016 г. Изплатени са 10 978 101 лв. на 2653 земеделски стопани по схемата за държавна помощ.

19. За периода 27 януари – 15 март 2017 г. са подписани 252 договора за финансова помощ с обща сума на договорената субсидия в размер на 50 223 936 лв.

20. За периода 27 януари – 15 март 2017 г. са одобрени 110 проекта, за които предстои подписване на договори за финансово подпомагане. Общият размер на заявената субсидия е 45 387 971 лв.

21. Осигурено е своевременното изпълнение на регламентираните задължения за определяне на нови необлагодетелствани райони и е предотвратен рискът от намаляване на финансовата помощ за земеделските стопани по мярка 13 „Плащания за райони, изправени пред природни или други специфични ограничения“ .

22. В процес на изготвяне е техническа спецификация за възлагане на обществена поръчка с предмет: „Подготовка на Годишен доклад за напредъка по Програма за развитие на селските райони“ (2014-2020 г.) за 2016 г.“.

23. Процедурата по избор на изпълнител за изготвяне на последваща оценка на Програмата за развитие на селските региони (ПРСР) 2007-2013 г. е приключила. Но към момента решението за избор на изпълнител е в процес на обжалване.

24. Във връзка с образувано административно дело № 10554/2016 г. срещу Наредба № 12 от 2016 г. за прилагане на подмярка 7.2, е налице произнасяне на Върховния административен съд. С това производството е прекратено. Предотвратен е и рискът от обявяване на Наредба № 12 от 2016 г. за нищожна. Избегнати са и последващите негативни последици: обявяване на проведения през 2016 г. прием на заявления за невалиден, което би довело до съществено забавяне на изпълнението на Програмата за развитие на селските региони и загуба на средства.

25. Не е допуснато забавяне в стартирането на кампания 2017 г. по отношение на компенсаторните мерки от Програмата за развитие на селските региони.

26. За периода на управление на служебното правителство са признати седемнадесет нови организации на производители и групи на производители на земеделски продукти. Подадени са заявления и е започнала процедура за признаване на една организация на производители.

27. Извършена е нотификация пред Европейската комисия на изменение на Националната програма за подпомагане на лозаро-винарския сектор в България за периода 2014-2018 г.

28. Нотифицирана пред ЕК е „Помощ за реализирането на доброволно поети ангажименти за хуманно отношение към птиците“ за периода 2018-2022 г. Подготвена е предстояща нотификация на схема „Помощ за реализирането на доброволно поети ангажименти за хуманно отношение към свинете“.

29. Приключи работата на създадената работна група за разглеждане възраженията по извършената предварителна оценка по критериите за подбор на заявленията за подпомагане, постъпили в периода на прием по подмярка 7.2.

30. Отворен е прием по мярка 2.2. „Продуктивни инвестиции в аквакултура”, сектор „Рециркулационни системи“ и сектор „Изграждане на нови, както и разширяване и модернизация на съществуващи аквакултурни стопанства“ на Програма за морско дело и рибарство (ПМДР).

31. На 23.03.2017 г. стартира приемът на предложения по мярка 1.8. „Рибарски пристанища, кейове за разтоварване, рибни борси и покрити лодкостоянки” – Сектор „Инвестиции в съществуващи рибарски пристанища“ и Сектор „Инвестиции насочени към изграждане и/или модернизация на покрити лодкостоянки“.

32. На 23.02.2017 г. Изпълнителна агенция „Одит на средствата от ЕС“ (ИА ОСЕС), в качеството ѝ на Независим одитен орган за оценка на съответствието, стартира одит за акредитация на органите по Програмата за морско дело и рибарство 2014-2020 г.

33. В периода 06 - 07 април 2017 г. Програмата за морско дело и рибарствосъвместно с Областните информационни центрове на гр. Варна и гр. Бургас проведе две информационни срещи с цел да се разяснят условията за кандидатстване по три от актуалните в момента мерки по програмата – 2.2. „Продуктивни инвестиции в аквакултурата“, 1.8 „Рибарски пристанища, кейове за разтоварване, рибни борси и покрити лодкостоянки“ и 1.3 „Окончателно преустановяване на риболовните дейности“.

34. В изпълнение на чл. 34. (1) от Закона за управление на средствата от европейските структурни и инвестиционни фондове (ЗУСЕСИФ), въз основа на извършена оценка за административно съответствие и допустимост на проектни предложения по три от отворените мерки по програмата - мярка 5.4. „Преработване на продуктите от риболов и аквакултури“, мярка 2.2. „Продуктивни инвестиции в аквакултурите“, сектор „Малки проекти“ и мярка 4.1. „Подготвителна помощ за стратегии за ВОМР“, Управляващият орган на Програмата за морско дело и рибарство (ПМДР) публикува списък на проектните предложения, които не се допускат до техническа и финансова оценка.

35. В резултат на комуникация с Европейската комисия (ЕК) по повод Годишния доклад на напредък за 2015 г. по Програмата за морско дело и рибарство (ПМДР) и установени технически грешки, управляващият орган на ПМДР стартира писмена процедура за изменение на програмата. Промените са необходими, за да може ПМДР да е с коректни данни и ЕК да приема Годишните доклади за напредък без условия. Вследствие на този ангажимент Европейската комисия одобри Годишния доклад за 2015 г. Предстои одобрение от Комитета за наблюдение на ПМДР, съгласуване на Съвета за координация на управлението на средствата от ЕС (СКУСЕС) и одобрение от Министерски съвет.

36. Изготвената и приета е междинна оценка на резултатите от прилагането на Националната стратегия за развитие на горския сектор 2013-2020 г.

37. Служебният кабинет е подкрепил животновъдите чрез осигуряване на площи, подходящи за паша и косене. Предоставени са под наем общо 2 913 дка горски територии, които са държавна собственост.

38. Сключени са нови договори за продажба на 18% от планираното за годината количество дървесина (общо 671 хил. куб. м). Чрез директни продажби на физически лица за собствени нужди за периода са реализирани общо 210 хил. пространствени куб. м.

39. Проведени са срещи с браншовите организации и земеделските производители в секторите „Животновъдство“ и „Хранителна промишленост“ за решаване на належащи проблеми.

40. Установени са нарушения, свързани с обществените поръчки и дейността на администрацията и са предприети действия за отстраняването им.

41. Предприети са действия за създаване на специализирано административно звено „Професионално образование, наука и иновации“ в структурата на МЗХ. То ще контролира повишаването на степента на образование, квалификация и преквалификация на кадрите в аграрния отрасъл.

42. Взето е участие в редица международни инициативи и по-специално: среща на министрите на земеделието във връзка с предстоящото представителство на Република България, проведена в Талин, Естония. Участие и в Международното селскостопанско изложение в Париж. Проведени са срещи с министъра на земеделието на Франция Стефан де Фол и екипа му. Имаме участие в заседанието на Съвета на министрите на земеделието. На тази среща е изразено становището на Република България за новата Обща селскостопанска политика (ОСП), двойния стандарт при храните и защитата на оризопроизводството в ЕС при внос от трети страни.

43. МЗХ участва в националната кампания „Великден за всеки“. Държавните горски предприятия подкрепиха с финансови средства инициативата.

44. Изготвен е подробен отчет към 31.12.16 г. за изпълнението на програмния бюджет на МЗХ по програма „Хидромелиорации“.

45. Подготвена е документацията за учредяване на Управителен комитет по хидромелиорациите в съответствие с приетата през 2016 г. Обща стратегия за управление и развитие на хидромелиорациите и защитата от вредното въздействие на водите.

46. Съгласувано е отдаване под наем на язовири публична общинска собственост – в общините: Карлово, Нова Загора, Тунджа и Суворово.

47. Стартирана е процедура по съгласуване на отдаване под наем на язовири публична общинска собственост в общините Хисаря, Лясковец, Пловдив и Нова Загора.

48. Изготвена е информация за Държавна агенция за метрологичен и технически надзор (ДАМТН) за техническото състояние на съоръженията на двадесет и един язовири на МЗХ, които са публична държавна собственост. Проверено е обезпечаването на инженерната им сигурност и състоянието на речните легла. Изготвена е справка за ДАМТН, съдържаща списък на 67 язовири на сдруженията за напояване в страната и информация за лицата, ангажирани с тяхната експлоатация, опазване и мониторинг.

49. Предприети са действия за изясняването на статута на яз. „Огняново“ и предложението за предоставянето му за управление от МЗХ.

50. Предприети са действия за определяне на приоритетните обекти за дейността на „Напоителни системи“ ЕАД.

51. Предприети са действия за отстраняване на разрушенията на част от сградата на Лабораторен блок „Г“ в Института по почвознание, агротехнологии и защита на растенията „Никола Пушкаров“.

52. На заседание на комисията за контрол е приет план за концесионната дейност на „Фито Палаузово” АД гр .Казанлък за 2017 г. Концесията е за добив назащитения вид на блатното кокиче.

53. Стартирана е подготовката за участието на Република България като страна-партньор на Международното изложение за земеделие и храни „Зелена седмица 2018“.

54. Подобрено е партньорството между МЗХ и браншовите и неправителствените организации в земеделието. Осигурена е равнопоставеност и представителност на всички заинтересовани страни - в частност на секторите „Плодове и зеленчуци“, „Тютюн“, биологичното растениевъдство и животновъдство.

55. Стартирана е инициатива за обмяна на опит в сферата на биологичното производство относно системата на надзор и контрол с Министерство на земеделието на провинция Бавария.

56. МЗХ взе участие в изготвянето и съгласуването на Проект на нов регламент за биологично производство, който ще замени Регламент (ЕО) № 834/2007 относно биологичното производство и етикетирането на биологични продукти.

57. Финализирано е изготвянето на План за действие за развитие на биологичното производство до 2020 г.

58. По искане на бранш „Тютюн“ е предоставена възможност на представителите на тютюнопроизводителите сами да вземат решение за разпределението по сортови групи. Изготвени и утвърдени са Правила за дейността и организацията на Консултативния съвет по тютюн. Това бе оценено положително от членовете на съвета.

59. Своевременно е актуализирана базата данни за страната на Общинските служби по земеделие (ОСЗ) – вписани са 18 нови общински служби и е направена промяна в обстоятелствата на 32 вписани обекта за съхранение на зърно.

60. Започнати са процедури за преодоляване на възникналите проблеми за експорта на зърнени и маслодайни култури за Индия и Индонезия.

**ІІ. Разработени нови нормативни и други актове:**

1.Финализирани са промените в националното законодателство в областта на директните плащания, които са отразени в Наредба № 3 от 17 февруари 2015 г. за условията и реда за прилагане на схемите за директни плащания.

2. Извършени са измененията в наредбите за прилагане на мярка 10 „Агроекология и климат“, мярка 11 „Биологично земеделие“ и мярка 12 „Плащания по Натура 2000 и Рамковата директива за водите“.

3. Наредба за изменение и допълнение на Наредба № 16 от 30 юни 2015 г. за прилагане на подмярка 19.1 за Местните инициативни групи е изпратена за обнародване в „Държавен вестник“.

4. Наредба за изменение и допълнение на Наредба № 1 от 22 януари 2016 г. за прилагане на подмярка 19.4 за Местните инициативни групи е обнародвана е в „Държавен вестник“.

5. Подготвен е проект на наредба по подмярка 19.3 „Подготовка и изпълнение на дейности за сътрудничество на местните инициативни групи“ от Програмата за развитие на селските райони (ПРСР 2014 – 2020) г. и е дадена за съгласуване със заинтересованите страни.

6. Предстои обнародване на Наредбата за изменение и допълнение на Наредба № 22 от 14 декември 2015 г. за условията и реда за прилагане на подмярка 19.2 „Прилагане на операции в рамките на стратегии за Воденото от общностите местно развитие (ВОМР)“.

7. Разработен е наръчник за кандидатстване по схемите за директни плащания за Кампания 2017.

8. Изготвени са указания за прилагане на критериите за оценка на заявленията за подпомагане по подмярка 4.1 „Инвестиции в земеделски стопанства“.

9. Във връзка с планираното въвеждане в действие на 33 нови ракетни площадки са предприети действия за изменение на Постановление на Министерския съвет № 44 от 2010 г. С това се определят географските координати на опасните зони за въздухоплаването във въздушното пространство на Република България.

10. Подписан е договор с Националния институт по метеорология и хидрология с предмет: „Определяне границите на районите по мярка 13 „Плащания за райони, изправени пред природни или други специфични ограничения“ от Програмата за развитие на селските райони (2014-2020 г.

11. Подписан е договор с Института по почвознание, агротехнологии и защита на растенията „Никола Пушкаров“ с предмет: „Определяне на новите необлагодетелствани райони, различни от планинските със съществени природни ограничения и райони със специфични ограничения, за нуждите на мярка 13 „Плащания за райони, изправени пред природни или други специфични ограничения“ от Програмата за развитие на селските райони (2014-2020 г.).

12. Приключи процедурата по обществено обсъждане на мярка 1.8. “Рибарски пристанища, кейове за разтоварване, рибни борси, покрити лодкостоянки“ на Програмата. След отразяване на получените коментари и публикуване на отговори на постъпили въпроси и запитвания, стартира прием на предложения по мярката.

13. В процес на разработване са Системи за управление и контрол по прилагане на Програмата за морско дело и рибарство (ПМДР) в частта, касаеща изпълнението на делегираните функции по верификация на разходите, както и наръчници с описание на процедурите за работа и контролни листа към тях.

14. На проведен Колегиум на ръководството на Изпълнителната агенция по горите (ИАГ) са направени и обобщени редица предложения, свързани с промени в Закона за горите и Закона за лова и опазване на дивеча. Идентифицира се недостатъчна ефективност на разпоредбите на Наказателния кодекс и Закона за административните нарушения и наказания при посегателства срещу служители, осъществяващи контрол. Не са разработени достатъчно добри механизми за събираемост на наложените глоби и реализиране на санкциите срещу нарушителите.

15. Констатирана е необходимост от извършване на нормативни промени в Закона за лова и опазване на дивеча (ЗЛОД) и от приемане на Национална стратегия за развитие на ловното стопанство и нов Закон за лова и опазване на дивеча. Установено е, че се отделят недостатъчно средства за ловностопански мероприятия от ловните сдружения. В бюджета на ИАГ липсват средства за научни разработки. Много нисък е размерът на таксите, които се събират по ЗЛОД, като същите не са променяни от 2004 г.

16. Предвид засиления интерес през последните няколко години и възникнали проблеми при ползването на недървесни горски продукти – трюфели, е необходимо да се инициира изменение и допълнение в Закона за горите. То трябва да регламентира търсенето и събирането на трюфели в горските територии.

17. Във връзка с изпълнението на функциите на Управляващия орган (УО) на Програмата за морско дело и рибарство 2014 – 2020 г., по отношение на финансовото управление и контрола на оперативната програма по чл. 125, параграф 4, буква „д“ от Регламент (ЕС) 1303/2013 УО състави Декларация за управлението и Годишно обобщение на окончателните одитни доклади и на извършените проверки, включително анализ на естеството и размера на установените грешки и слабости за отчетен период 01.07.2015 г. – 30.06.2016 г., изготвени съгласно чл. 59, параграф 5, букви а) и б) от Финансовия регламент. Документите бяха изпратени на Европейската комисия чрез системата SFC 2014.

18. На 02.04.2017 г. приключи процедурата по обществено обсъждане на мярка 1.3.“Постоянно прекратяване на риболовни дейности“. След отразяване на получените коментари и публикуване на отговори на постъпили въпроси и запитвания, на 21.04.2017 г. стартира приемът на проектни предложения по мярката.

19. На 24.02.2017 г. със заповед на министъра на земеделието и храните проф. д-р Христо Бозуков бе актуализиран съставът на Комитета за наблюдение (КН) на Програмата за морско дело и рибарство (ПМДР 2014-2020).

20. Изготвен е проект за Наредба за изменение и допълнение на Наредба № 52 от 28 април 2006 г. за здравните изисквания към овце и кози при придвижването или транспортирането им между Република България и държавите членки на Европейския съюз. Проектът е в процес на обсъждане в рамките на работната група.

21. Изготвена е Рамкова позиция на Предложение за Директива на Съвета за пускането на пазара на храни от клонирани животни.

22. Изготвен е Годишен доклад за изпълнението на Единния многогодишен национален план за контрол (ЕМНКП) на Република България за храни, фуражи, здравеопазване на животните, хуманно отношение към тях и защита на растенията за 2016 г.

23. Изготвен е нов Единен многогодишен национален план за контрол (ЕМНКП) на Република България за храни, фуражи, здравеопазване на животните, хуманно отношение към тях и защита на растенията за периода 2018 г. - 2020 г.

24. Изготвен е проект за допълнение на Наредба № 1 за хигиената на храните. Проектът е нотифициран пред Европейската комисия и останалите държави-членки.

25. Изготвен е проект на постановление на Министерския съвет за изменение и допълнение на Наредбата за специфичните изисквания към млечните продукти. Той е нотифициран пред Европейската комисия и останалите държави-членки.

26. Изготвен е проект на Наредба за условията и реда за интегрирано производство на растенията и растителни продукти и контрола върху него.

27. Изготвен е проект на Наредба за условията и реда за производството, пускането на пазара, търговията, преопаковането, транспортирането и съхранението на продукти за растителна защита. Проектът е нотифициран по реда на Директива (ЕС) 2015/1535.

28. Изготвен е проект на Наредба за разрешаване на продукти за растителна защита.

29. Изготвен е проект на Наредба за условията и реда за контрол върху търговията, преопаковането, съхранението и употребата на продукти за растителна защита.

30. Изготвен е проект на Наредба за условията и реда за употреба на продукти за растителна защита.

31. Изготвен е проект на Наредба за съдържанието и реда за водене на публичните регистри в областта на растителната защита.

32. Стартирано е изготвянето на проект на Закон за изменение и допълнение на Закона за животновъдството.

33. Стартирано е изготвянето на проект на за изменение и допълнение на Закона за пчеларството.

34. Стартирано е изготвянето на проект на Наредба за изменение и допълнение на Наредба № 44/20.04.2006 г. за ветеринарномедицинските изисквания в животновъдните обекти.

35. Стартирано е изготвянето на проект за Наредба за изменение и допълнение на Наредба № 16/03.02.2006 г. за защита и хуманно отношение при отглеждане и използване на селскостопански животни.

36. Стартирано е изготвянето на проект за Наредба за изменение и допълнение на Наредба № 2 от 11.02.2009 г. за условията за отглеждане на космат и пернат дивеч в животновъдни обекти.

37. Изготвени са проекти и тече процедурата по обществено обсъждане на две наредби на основание чл. 29, ал. 1 и чл. 29, ал. 5 от Закона за контрол на наркотичните вещества и прекурсорите. Чрез проекта ще се регламентират условията и редът за издаване на лицензия за внос на семена от коноп, непредназначени за посев, както и поддържането на регистър на вносителите.

38. Приет е проект на наредба на Министерския съвет за изменение и допълнение на Наредбата за условията и реда за прилагане на схема за предоставяне на плодове, зеленчуци, мляко и млечни продукти в учебните заведения – схемите ”Училищен плод” и „Училищно мляко“.

39. Извършена е нотификация пред Европейската комисия на определения бюджет по схемата за предоставяне на плодове, зеленчуци, мляко и млечни продукти в учебните заведения за учебната 2017/2018 година, съгласно изискванията на чл. 3 от Делегиран регламент 39/2017;

40. Извършена е нотификация пред Европейската комисия на искане за разрешаване изплащането на национална финансова помощ на организации на производители на плодове и зеленчуци за 2017 г

41. Към 1 март 2017 г. е извършена нотификация на изменението на Националната програма за подпомагане на лозаро-винарския сектор в България за периода 2014-2018 година.

42. В Държавен вестник бр.32 от 21.04.2017 г. е обнародвана Наредба за изменение и допълнение на Наредба № 2 от 4 април 2014 г. за условията и реда за предоставяне на финансова помощ по Националната програма за подпомагане на лозаро-винарския сектор за периода 2014 - 2018 г. Предвид ниската й икономическа ефективност и поради установен слаб интерес от страна на производителите, дейност „присаждане“ е изключена от мярка „Преструктуриране и конверсия на лозя“. Поради отпадане на мярка „Събиране на реколтата на зелено“ от националната програма, са отменени съответните текстове от Наредба № 2/2014 г.

43. Издадена е заповед на Изпълнителния директор на Държавен Фонд „Земеделие“ за откриване на прием по мярка „Преструктуриране и конверсия на лозя“ от Националната програма за подпомагане на лозаро-винарския сектор 2014-2018г.

44. Подготвено е писмо до г-н Фил Хоган, европейски комисар по земеделие и развитие на селските райони, с искане за провеждане на техническа среща с представители на Европейската комисия. Темата е обсъждане на подхода и действията, които ще предприеме България за предоставяне на извънредни помощ съгласно чл. 220, параграф 3 от Регламент (ЕС) № 1308/2013 на българските оператори в сектора на птичето месо, във връзка със заболяването високопатогенна инфлуенца по птиците от подтип H5N8.

45. Изготвена е нотификация до ЕК за взетите решения за количеството мляко, доставяно по договори за посредничество между организации на производители в сектора на млякото и самите производители.

46. Изготвена е нотификация до ЕК за взетите решения за признаване, за отказ за признаване или за оттегляне на признаване на организации на производители, междубраншови организации. Докладвани са 7 признати организации на производители през 2016 г.

47. Изготвен Наръчник с информационни материали за оперативни програми.

48. Финализирана е националната процедура по обработка на заявлението -спецификация на „Странджанско манов мед“ като Защитено наименование за произход. Извършена е документална проверка и корекции на подаденото заявление -спецификация и документите, проверка на място при производители, публикация на национално ниво за подаване на възражения. Съответната документация беше изпратена в ЕК за разглеждане на европейско ниво с референтен номер PDO-BG-02306 на 12 април 2017 г.

49. Със заповед на министъра на земеделието и храните е разрешено на „Биоагричерт Италия България” ЕООД – гр. Пловдив да упражнява дейност като контролиращо лице за осъществяване на контрол за съответствие със спецификацията на Защитено наименование за произход „Странджански манов мед“/„Манов мед от Странджа”.

**ІІІ. Списък с важни приоритети и политики, защитавани в рамките на управлението на служебното правителство, които следва да бъдат продължени и от новия кабинет, за да се осигури приемственост и развитие.**

В резултат от проведения диалог със социалните партньори като важен извод и препоръка се извежда необходимостта от преобразуване на Изпълнителната агенция по горите (ИАГ) и възстановяване на ранга й на Държавна агенция. Синдикалните организации настояват за създаване на самостоятелно горско ведомство и осигуряване на необходимите условия на труд и достойно заплащане. В тази връзка би било конструктивно предложението за изменение на Класификатора на длъжностите в администрацията като служителите на ИАГ и нейните структури бъдат изведени на отделен ред, аналогично на НАП и Агенция «Митници».

Забавено е провеждането на открита процедура по ЗОП за услуга с предмет: „Разработване на географска информационна система (ГИС) за нуждите на Програмата за развитие на селските райони (ПРСР 2014-2020 г.)”. Това силно намалява възможностите на МЗХ да изпълнява и контролира адекватно задълженията си по поддържане на Системата за идентификация на земеделските парцели (СИЗП), провеждане и подготовка по кампании за директни плащания, създаване на географски слой за Екологично насочените площи (ЕНП).

Следва да бъдат фокусирани усилията в приключването на плащанията по схемите за директна подкрепа за Кампания 2016 в регламентираните срокове и успешно провеждане на приема на заявления за подпомагане за Кампания 2017.

Трябва да бъдат положени усилия за ускоряване на усвояването на средства по Програмата за развитие на селските райони 2014-2020 г. и Програмата за морско дело и рибарство 2014-2020 г.

Предвид изразения голям интерес през 2016 г. от страна на частните собственици на малки горски имоти за продажбата им на държавните предприятия по чл. 163 от Закона за горите, с оглед комасирането им и подобряване на дейностите по стопанисването и опазването им, е удачно в периода април-май 2017 г. да стартира нов прием на документи за закупуване на поземлени имоти в горски територии.

Да се предприемат действия за създаване на единна информационна система за дейностите, извършвани от държавните предприятия по чл. 163 от Закона за горите и техните териториални поделения. Бизнесът и гражданите ще се улеснят чрез получаване на информация от един източник.

Да се създадат условия за целогодишно снабдяване на населението с дърва за огрев. Трябва да се обособят централни складове за продажба на дървесина на достъпни места с подходяща инфраструктура. В тях държавните горски и ловни стопанства ще поддържат наличности от дърва, за да могат да реагират на търсенето, независимо от метеорологичните условия.

В мандата на служебното правителство са установени редица проблеми, касаещи ефективното управление на горския сектор, които следва да намерят своето решение. Някои от най-належащите проблеми са:

- Налага се да се активизира дейността на Националния съвет по горите като консултативен орган към министъра на земеделието и храните. Не са реализирани областните планове за развитие на горските територии. Природните паркове към момента нямат планове за управление. В бюджета на Изпълнителната агенция по горите не са предвидени средства за изготвяне на задания и възлагане изработването им.

- Следва да се фокусира вниманието към активна подготовка на екипа на МЗХ, ангажиран с провеждането на Българското председателството на ЕС през 2018 г.

Трябва да бъде формирана българската позиция за визията и приоритетите на Общата селскостопанска политика след 2020 г.

Министър

ПРОФ.Д-Р ХРИСТО БОЗУКОВ